Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: A felsőoktatásról szóló, 1993. évi LXXX. törvény akkor
Paragraph Index: 218

A felsőoktatásról szóló, 1993. évi LXXX. törvény akkor hatályos rendelkezései szerint minden magyar állampolgárnak joga van az általa választott felsőoktatási intézményben és szakon felsőfokú tanulmányokat folytatni. Azonban felsőoktatási intézménybe szakirányú továbbképzésre felsőoktatási intézményben szerzett és az adott felsőoktatási intézmény által meghatározott egyetemi vagy főiskolai oklevéllel lehet jelentkezni. A rendelkezésére bocsátott iratok alapján az általános helyettes megállapította, hogy a panaszos a külkereskedelmi főiskolán felsőfokú külkereskedelmi áruforgalmi tanfolyamot végzett, ami nem minősül főiskolai végzettségnek, ezért a Budapesti Közgazdaságtudományi Egyetem Posztgraduális Kara jogsértő módon fogadta el a panaszos jelentkezését az általa meghirdetett szakosító tanfolyamra. Tekintettel arra, hogy a panaszos nem rendelkezett a felsőoktatásban, iskolarendszerű képzésben szerzett első (alap)diplomával, a posztgraduális másoddiplomához vezető tanulmányokat sem folytathatott jogszerűen. Mindezek alapján az általános helyettes ajánlással élt, amelyben felkérte a művelődési és közoktatási minisztert, hogy törvényességi ellenőrzési jogkörében eljárva vizsgálja meg, hogy a Budapesti Közgazdaságtudományi Egyetem Posztgraduális Karának eljárása megfelelt-e a felsőoktatási törvény és a rendelet hivatkozott szabályainak, és vizsgálatának eredménye alapján tegye meg a szükséges intézkedéseket. Az ajánlásra adandó válaszra nyitva álló határidő még nem telt el. OBH 1729/1997. A panaszos az országgyűlési biztoshoz benyújtott kérelmében sérelmezte, hogy a székesfehérvári önkormányzat jegyzője nem tett hathatós végrehajtási intézkedést a Szabadművelődések Házának a környék lakóinak nyugalmát zavaró működése ellen. A panasz vizsgálata során felmerült a jogállamiság, a panasztétel és a jogorvoslati jogosultság alkotmányos alapelvei sérelmének gyanúja, ezért az országgyűlési biztos vizsgálatot indított, melynek során megállapította, hogy a jegyző 1995. IX. 21-én kelt határozatában a művelődési ház igazgatóját kötelezte, hogy 3 napon belül intézkedjen annak érdekében, hogy a művelődési házban gyakorló, illetőleg fellépő zenekarok zárt ablakok mellett zenéljenek. A panaszos 1996. április 2-án levélben jelezte a jegyzőnek, hogy a művelődési ház a határozatot nem tartja be, és kérte a határozat végrehajtását. A panaszos áprilisban további három alkalommal kifogásolta a hangos zenét. Bejelentése alapján a jegyző tárgyalást tartott, de nem tartotta bizonyítottnak, hogy a művelődési ház igazgatója az alaphatározatot nem hajtotta végre, ezért a kérelmet elutasította. A Fejér Megyei Közigazgatási Hivatal helyt adott

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes